अपने ऐप के बारे में राकेश बताते हैं कि जो भी व्यक्ति मुश्किल हालात में इस ऐप का इस्तेमाल करता है तो इससे पुलिस कंट्रोल रूम को घटना स्थल की जानकारी और सबूत दोनों ही मिल जाते हैं। इस ऐप की सबसे बड़ी विशेषता ये है कि इसमें घटना की जानकारी देने वाले व्यक्ति की गोपनियता बनी रहती हैं। इसके एक खास फीचर में अगर कहीं पर किसी तरह का अपराध हो तो कोई भी व्यक्ति इसकी शिकायत अपनी पहचान बताये बगैर कर सकता है। राकेश का मानना है कि लोग आपराधिक घटनाओं को अनदेखा नहीं करना चाहते लेकिन पुलिस की पूछताछ से बचने के लिए वो मूकदर्शक बने रहते हैं। इसलिए जब उन्होने अपने इस ऐप को लॉच किया तो लोगों से बहुत ही अच्छी प्रतिक्रिया मिली। राकेश कहते हैं कि उनका उद्देश्य ही ये है कि वो इस ऐप को देशभर में लोकप्रिय बना सकें। अब तक उनके ऐप का सबसे ज्यादा इस्तेमाल मध्य प्रदेश और छत्तीगढ़ में हो रहा है। यहां पर इंदौर, भोपाल, जबलपुर के अलावा करीब 18 शहरों में इस ऐप का इस्तेमाल हो रहा है। इसके अलावा छत्तीसगढ़ के लगभग सभी शहर इसमें शामिल हैं। साथ ही पुणे, नवी मुंबई, नोएडा, झांसी, वाराणसी और बैंगलुरू में प्रशासन इसका इस्तेमाल कर रहा है। उनका मानना है कि इस तरह पूरे भारत में अगर इसका इस्तेमाल हो तो व्यक्ति कहीं भी आये जाये वो इस ऐप की सुविधा ले सकता है।